  Майя Бывальцева Екатеринбургын, мукет улосвылъёсын ӵошатыса, удмурт лулчеберет лябгес азинске. Одӥг ласянь, удмуртъёс асьсэос кепырасесь, мукет ласянь, уг тырмы методикая юрттэт. Камсьӧр удмуртъёслэн Ижкарын ортчем форумазы ивортодэтъя «Удмуртия» агентстволы со сярысь вераз Екатеринбургын улӥсь Тамара Садиулина. Туж потэ, мукет улосвылъёслэсь бере медаз кыле шуыса. Зэмзэ ке, Свердловск улосвыл берегес кыле, сыӵе ӝог уг азинскы. Туж потэ, удмурт калыкъёс медаз вунэтэ (асьсэ лулчеберетсэс –ред.) Тамар Садиулина, Екатеринбургын улӥсьАчиз со нылпи садын визьнодась луыса ужа. Ӟуч пиналъёсты но удмурт лулчеберетэн тодматыны тырше. «Валля арын «Воспитатель будущего» ужрадэ пыриськи. Верай, воспитатель аслэсьтыз культуразэ ке уг тоды, кылзэ ке уг тоды, воспитатель луыны уг быгаты. Тӥни озьы выступать кари но, конешно, калыкъёс весь паймизы. Удмурт дӥсен, перепеч пӧраса, эшшо динамическая пауза вал, эктӥмы», - тодаз ваиз нылкышно. Солэн верамезъя, табере карысь мукет визьнодасьёс солэсь юрттэт куро ни. «Мыным жингыртӥз мукет районысь садикысь воспитательница-методист. Ми, пе, возьматӥськом дошкольникъёсын удмуртъёсыз, юрттыны куриз. Мон костюм, мукет тӥрлыкъёс сёто шуи, перепеч пӧраны дышето», - вераз Тамара Садиулина. Со дыре ик, визьнодась верамъя, солы аслыз но юрттэт туж тырмы. «Ӧжыт, тросгес кулэ вал. Тани али газетъёс басьтӥ, диск басьтӥ. Мон соосты аслам занятиям но пыртыны быгатӥсько, со удмурт кырӟанъёсыз, мед тодматскозы. Толерантность о-о-а, культураез тоже мед тодозы, кыӵе ке гажан мукет калыкъёслы кулэ, казыр (али) сыӵе жестокость, агрессия мынэ. Котьма ке но, ми ваньмы одӥг кадь, ваньмы. Культура, традиция гинэ асьмелэн пӧртэм», - пусъе Тамара Садиулина. Солэн кылъёсызъя, Екатеринбургын улӥсь удмуртъёс асьсэос но шарае потыны сокем уг дырто, кепыран сям ворме-а, мар-а. «Удмурт калык ведь со туж кепырась адямиос, соос вератэк пуко. Тазьы тани вераськыны кутскиськод ке, соиз но удмурт, таиз но удмурт. Бон, шуисько, малы уд ветлӥське? Талэсь азьло котькуд ар ортче вал милям Калык творчествоя юртын «Выжы кыл» фестиваль, ми ортчытӥськомы вал. Вот, пуко доразы, кепырасесь. Кӧня ке донгыны кулэ. Донгид ке, конечно, лыктозы», - вера Екатеринбургын улӥсь удмурт кышномурт. Удмурт лулчеберетэз азинтон понна котькытчы пыриськыны кулэ, шуэ со. Кылсярысь, Екатеринбургын Финн-угор калыкъёслэн фестивальзы котькуд ар ортчылэ. Туэ со 24-тӥ шуркынмонлы чакламын. Удмуртъёс ас лулчеберетсэс возьматыны дасясько. Со сяна, Удмуртиысь «Айкай» театрез куное возьмало. Тамара Садиулиналэн верамезъя, 2003-тӥ арын Екатеринбургын удмуртъёслэн «Эгес» огазеяськонзы кылдытэмын. Озьы ик эктонъя но кырӟанъя «Азвесь гур» ансамбльзы вань. Соин Пермь шаере, Башкортостанэ потазы, асьсэ каразы ӟечлэсьтон концертъёсын ветлылӥзы. Но берло дыре шергес люкаськыло ни. Эшшо Выли Пышма карын арня нуналъёсы удмурт школа ужа. Зэм, ачиз Тамара Садиулина туэ отчы ветлыны ужезлэсь уг ваньмы. Удмурт лулчеберетэз утён, азинтон ужез ялан но пайдалыко нуон понна коньдон но кулэ. Туала вакытэ конкурсъёсын грантъёс утыны луэ, но рос-прос ӵектос гожтыны озьы ик валэктӥсь кулэ, шуэ Тамара Садиулина. Та ласянь со Удмуртиысь Калыкъёслэн эшъяськон юртысьтызы ӧнерчиос юрттозы шуыса оскемзэ вераз.  Тегъёс: Мерлык Лулчеберет Ижкар Удмуртия Екатеринбург удмуртъёс  